runetrust/blame-folketinget-dk huggingface dataset:
Christian Friis Bach (RV), 2023-12-07:
Tak til hr. Karsten Hønge for en god tale og for engagementet og også for at signalere, at SF gerne vil bakke op om de ændringsforslag, der eventuelt måtte komme, og det ændringsforslag, som vi sammen med forslagsstillerne har arbejdet på.
Men dermed hører jeg også, at SF siger noget, som jeg ikke har hørt SF sige før, nemlig at SF nu bakker op om en øjeblikkelig våbenhvile.
Er det rigtigt forstået?
Christian Friis Bach (RV), 2023-12-07:
Tak for det.
Det var en god nyhed at få.
Man kan jo sige, at det, når vi hele tiden har sagt våbenhvile, er, fordi vi ikke mener, at det er Israels bedste forsvar at smide bomber, som slår alt for mange civile ihjel, og som nærer hadet og hævnen.
Her har der jo været en klar forskel mellem Radikale Venstre og Socialistisk Folkeparti, og derfor vil jeg bare spørge ordføreren, om ordføreren virkelig mener, at det, at man bomber med så store civile tab til følge, vil udrydde Hamas og stoppe den ideologi og den ekstremisme, som Hamas drives af.
Michael Aastrup Jensen (V), 2023-12-07:
Det er et voldsomt problem, hvis det er rigtigt.
Derfor var Venstre jo også rigtig, rigtig glade for, at vi i regeringen blev enige om at sætte udviklingsstøtten på pause, sådan at vi kunne gennemgå alle de forskellige bidrag, der blev givet, og samarbejde med vores EU-partnere og andre nordiske lande.
Det er jo et rigtig vigtigt arbejde, samtidig med at vi også skal sørge for, at vi ikke direkte eller indirekte støtter terrorbevægelser med danske bistandskroner.
Så det arbejde er jeg rigtig glad for, og det ser jeg frem til bliver afsluttet hurtigst muligt.
Karsten Hønge (SF), 2023-12-07:
Jeg synes, at hvis vi på 30 sekunder skal bevæge os ud i at diskutere folkeret, i øvrigt med referencer til nogle, hvor fru Sascha Faxe ikke engang ved, hvad de hedder, eller hvor de kommer fra, så bliver det useriøst.
Vi kan tage det en anden gang, hvor vi har bedre tid til at diskutere det.
Jeg vil bare igen slå fast, at et land, der bliver overfaldet af enten et andet land eller en terrorbevægelse, selvfølgelig har en ret til at svare igen og en ret til at forsvare sig selv.
Israelerne har ret til at leve i tryghed bag sikre grænser, og det har palæstinenserne også.
Samira Nawa (RV), 2023-12-07:
Ordføreren nævnte i sin tale proportionalitet, og derfor tænker jeg, at jeg egentlig bare har brug for et meget simpelt svar – ja eller nej – på, om Venstre mener, at Israel på nuværende tidspunkt, sådan som det ser ud, overholder krigens love og international humanitær lov.
Vi kan godt blive enige om, at vi ikke skal konstatere, og det er jo derfor, der bl.a. er stillet et ændringsforslag, hvor pointen er, at Danmark skal bidrage til at efterforske brud på folkeretten, og at den danske regering skal arbejde for en øjeblikkelig våbenhvile.
Så lad os lægge våbenhvilen til side, for den bliver ordføreren og jeg ikke enige om.
Man kan vi blive enige om, at Danmark skal bidrage til at efterforske brud på folkeretten, og at Danmark skal bidrage med øget nødhjælp til Gaza?
Jeppe Søe (M), 2023-12-07:
Jeg mener ikke, jeg har talt for status quo.
Jeg tror derimod, at jeg sagde, at Israel har ret til at forsvare sig.
Jeg kan ikke vurdere, ligesom ordføreren ikke kan vurdere, om der er foregået israelske krigsforbrydelser.
Derfor betaler og støtter Danmark jo altså organisationer, som arbejder med at prøve at finde ud af det.
Det er ikke vores opgave at dømme.
Vi kan have nogle holdninger, og vi kan have nogle fornemmelser for, hvad det muligvis er, men der tror jeg ikke, at spørgeren og jeg har de samme.
Samira Nawa (RV), 2023-12-07:
Der var nogle af svarene til min kollega hr. Christian Friis Bach, der undrede mig, for ordføreren for Moderaterne ved ikke, om en våbenhvile er det rigtige, og ordføreren for Moderaterne finder ikke, at et beslutningsforslag er det rette redskab.
Og sådan kunne jeg fortsætte med ting, som ikke er det rette og ikke er det rigtige.
Men er det rigtige så status quo?
Er det rigtige så stiltiende at se på, at så mange uskyldige civile må lade livet?
Christian Friis Bach (RV), 2023-12-07:
Jeg synes dog alligevel, at ordføreren nu sætter sit lys under en skæppe.
Ordføreren er trods alt udenrigsordfører for et fremtrædende og stort parti i Folketinget.
Jeg ved, at ordføreren har bred erfaring allerede, og derfor synes jeg godt, man kan forvente, at en ordfører fra et regeringsparti kan vurdere, om fortsatte bombardementer med tusinder af civile ofre, herunder rigtig mange børn, er den rigtige vej frem, også når vi taler om et forsvar for Israel, eller hvorvidt en våbenhvile og en fred og en efterforskning af krigsforbrydelser vil være det rigtige skridt.
Det synes jeg godt vi kan forvente at ordføreren har et bud på.
Jeppe Søe (M), 2023-12-07:
Det, jeg sådan set sagde, var, at jeg slet ikke finder, at borgerforslag er det rigtige redskab til det her, ej heller ændringsforslag.
Derudover peger jeres forslag f.eks. på en våbenhvile.
Jeg ved ikke, om en våbenhvile er det rigtige, eller om pauser er bedre.
Jeg ved ikke, om en længerevarende våbenhvile eller måske en permanent våbenhvile lige nu ville gøre, at nogle kunne lave andre troppebevægelser eller lave nye angreb, som det skete under den seneste pause.
Så om det er pauser eller en våbenhvile, der skal til, er ikke min sag at bedømme, så jeg kan ikke gå ind i det forslag, I har lavet.
Christian Friis Bach (RV), 2023-12-07:
Tak til hr. Jeppe Søe for talen.
Jeg noterede mig, at ordføreren havde nogle indvendinger mod dele af borgerforslaget, herunder overskriften.
Den er jo så netop ændret sammen med dele af indholdet – som udenrigsministeren også ytrede sig kritisk over for – i det ændringsforslag, som vi også har delt med Udenrigsudvalget og med ordføreren.
Jeg vil høre, om ordføreren ser positivt på det ændringsforslag og vil være villig til at indgå i et samarbejde for at se, om vi ikke kan få de 80.000 borgeres stemme omsat i en stærk og samlet holdning til våbenhvile, efterforskning, humanitær hjælp og en varig løsning.
Vil ordføreren være med til det?
Jeppe Søe (M), 2023-12-07:
Men det har ordføreren ikke et bud på, for det er ikke min opgave at vurdere, om det er en permanent våbenhvile eller en pause, der kan hjælpe dernede.
Det er der andre, der har større erfaring med, og der er andre, der ved, præcis hvad det kan blive brugt til.
Det kræver nogle efterretninger, som hverken spørgeren eller jeg som ordfører har.
Det kræver ganske enkelt en større viden, end vi to
Det kan vi absolut, og det er derfor, vi allerede gør det.
Vi bidrager allerede til efterforskningen, og vi har også bidraget med mere, end det foreslås i borgerforslaget, til den humanitære hjælp, og jeg tror, vi kommer til at bidrage med endnu mere.
Michael Aastrup Jensen (V), 2023-12-07:
Det gør absolut indtryk.
Altså, jeg har også tidligere i dag som formand for Det Udenrigspolitiske Nævn modtaget 35.000 underskrifter, som Mellemfolkeligt Samvirke havde samlet ind.
Så selvfølgelig gør det et kæmpestort indtryk på mig, og det gør det jo forhåbentligvis på os alle sammen, når vi ser billeder af dræbte børn og civile på begge sider.
Derfor er det også så vigtigt, at vi beholder balancen, og at vi ikke mindst også fortæller Israel, at de selvfølgelig skal minimere de civile tab så meget som overhovedet muligt, samtidig med at international lov og orden skal overholdes.
Nikoline Erbs Hillers-Bendtsen (ALT), 2023-12-07:
Jeg vil tillade mig at spørge om en lidt anden ting.
Jeg kunne godt tænke mig høre, om det gør indtryk på ordføreren, at der er knap 80.000 danske borgere, der har underskrevet det her borgerforslag.
Gør det indtryk, at de faktisk vil noget andet end det, regeringen indtil videre har kæmpet for?
Michael Aastrup Jensen (V), 2023-12-07:
Altså, jeg går ud fra, at man henviser til Termas partnerskab i F 35-kampflyprogrammet, som er et meget, meget værdifuldt samarbejde, vi har med en lang række af vores allierede i forhold til at få udviklet nogle effektive kampfly, som vi selv har købt et antal af.
Derfor kan jeg slet ikke se, at der på nogen måde skulle være et brud med nogen som helst regler, i forhold til at Terma er en del af det partnerskab.
Hvem USA vælger at sælge forskelligt militærudstyr til, er en beslutning, som USA træffer.
Det gør vi ikke.
Nikoline Erbs Hillers-Bendtsen (ALT), 2023-12-07:
De luftbombardementer, der et foregået i dag i Gaza, er bl.a. sket ved brug af dansk militærudstyr.
Både EU og FN's regler om våbeneksport siger, at myndighederne skal give afslag på en ansøgning om tilladelse af våbeneksport, hvis der er en klar risiko for, at udstyret bliver brugt til at begå alvorlige overtrædelse af folkeretten.
I Holland har menneskerettighedsorganisationer sagsøgt staten på grund af våbeneksport til Israel.
Hvordan forholder ordføreren og Venstre sig til risikoen for, at Danmark også bryder med både EU og FN's regler om våbeneksport?
Michael Aastrup Jensen (V), 2023-12-07:
Det kommer selvfølgelig fuldstændig an på, hvad det så eventuelt skulle være for nogle forbrydelser, som Israel har begået, og så må vi jo tage stilling til det efter en diskussion i Det Udenrigspolitiske Nævn.
Samira Nawa (RV), 2023-12-07:
Ifald den konklusion så falder, nævnte ordføreren, at Danmark så også skulle stå først og forrest i forhold til nogle konsekvenser.
Hvad er det for nogle konsekvenser, som ordføreren er klar til at drage over for Israel i forbindelse med krigsforbrydelser?
Peter Kofod (DF), 2023-12-07:
Tak for et rigtig godt og konkret svar.
Det næste spørgsmål, jeg vil stille, drejer sig om noget, der i øvrigt har været omtalt, og jeg mener, det er i Weekendavisen fra i fredags, nemlig at internationale organisationer, heriblandt ngo'er, der modtager støtte fra EU eller fra den danske statskasse, jo må have været bevidst om nogle af de ting.
De har jo opereret ude på hospitalerne, og de har været aktive i hele civilsamfundet på Gazastriben.
Er det ikke et problem, hvis ngo'er, organisationer, som man støtter med danske skattepenge eller europæiske penge, i årevis har fortiet det her faktum, og skal det, hvis det er tilfældet, have konsekvenser?
Sascha Faxe (ALT), 2023-12-07:
Tak for ordet.
Ifølge de internationale måder at definere en besættelsesmagt på er Israel en besættelsesmagt, bl.a. fordi de kontrollerer vandforsyningen til Gaza.
FN's specialrapportør, Francesca Albanese, har åbenlyst sagt, at Israel som en besættelsesmagt ikke har ret til selvforsvar, fordi man simpelt hen ikke må det, når man er en besættelsesmagt.
Hvordan forholder ordføreren sig til det?
Michael Aastrup Jensen (V), 2023-12-07:
Jeg håber i hvert fald, at ordføreren fra Radikale Venstre er enig i, at det ikke skal være mig som formand for Det Udenrigspolitiske Nævn eller som politiker, der skal afgøre, om noget er en krigsforbrydelse eller ej, men derimod de internationale organisationer, som vi igennem årtier har givet støtte til, også da Radikale Venstre for nogle år siden sad i regering.
Altså at det mere er dem, der går ind og afgør sådan noget, end at det er formanden for Det Udenrigspolitiske Nævn i det danske Folketing, der gør det.
Jeg må også indrømme, at jeg er meget beskæmmet over at høre det, som er kommet frem i både reportager i medierne og fra anden side, om, at Hamas bruger civile som skjolde.
Jeg synes også, det er meget beskæmmende, at det ser ud til, at Hamas har udnyttet hospitalerne og den normale retsstilling, man efter internationale regler har, om, at hospitaler ikke skal være mål.
Man har simpelt hen udnyttet det.
Jeg er også meget beskæmmet over de meldinger, som er kommet frem, men som jeg understreger endnu ikke er bekræftet, om, at man decideret har stjålet nødhjælp, som så er blevet gemt og brugt til Hamas' terrorister, og jeg er også meget beskæmmet over at høre det, som er bevist, nemlig at Hamas igen og igen affyrer raketter mod civile mål i Israel fra helt igennem civile områder i Gaza, sådan at man også gemmer sig i forhold til de her ting.
Så ja, det er også meget beskæmmende.
Tak for det og også for spørgsmålet.
Jeg forholder mig til det, som jeg anser som fakta, nemlig at en terrorbevægelse har lavet et terrorangreb, og at et hvilket som helst land selvfølgelig har ret til at kunne lave et selvforsvar mod et terrorangreb.
Jeg har ikke set nogen som helst eksperter være uenige i det, men det vil jeg da meget, meget gerne have en diskussion om bagefter.
Selv hvis det var et angreb mod en besættelsesmagt, må det aldrig – som i aldrig – foregå mod civile, men kun mod militære mål.
Og det er der ingen internationale regler der åbner op for, selv ikke mod en besættelsesmagt.
Peter Kofod (DF), 2023-12-07:
Tak for det, og tak for en god ordførertale.
Der bliver talt meget om civile tab, og jeg tror, at alle er enige om, at civile tab skal begrænses mest muligt.
Men er vi, ordfører, ikke enige om, at den mission, som Israel nu er på, hvor man bekæmper Hamas, jo er stærkt vanskeliggjort af, at Hamas skjuler sin infrastruktur bag ved civil infrastruktur?
Er vi ikke enige om det?
Michael Aastrup Jensen (V), 2023-12-07:
Hr. Mads Brandstrup har desværre ikke sendt den henvendelse til formanden for Det Udenrigspolitiske Nævn, så jeg går ud fra, at jeg kan få en kopi af den, så jeg kan se den.
Så synes jeg også helt klart, det er en diskussion, vi skal have.
Søren Søndergaard (EL), 2023-12-07:
Der er jo kommet en henvendelse til udenrigsministeren fra Mads Brandstrup fra Danske Medier og Tine Johansen fra Journalistforbundet, hvor de opfordrer til, at den danske regering henvender sig til Israel og opfordrer til, at journalister kan gøre deres arbejde, hvad de heldigvis kan de fleste andre steder i verden.
Hvis det virkelig skulle lykkes at få udryddet Hamas på bekostning af titusinder og atter titusinder af palæstinensiske børn, så må man jo håbe for hr. Michael Aastrup Jensen, at det er noget bedre, der kommer i stedet for Hamas.
Erfaringerne er ikke så gode, for vi kan jo huske, dengang Israel ville løse problemet med PLO i Libanon.
Måske hr. Michael Aastrup Jensen kan oplyse, hvad der kom i stedet for det sekulære PLO.
Så spørgsmålet er jo, om det, som man er i gang med, overhovedet er en rigtig linje, men det kan hr. Michael Aastrup Jensen kommentere.
Jeg har et spørgsmål, i forhold til at hr. Michael Aastrup Jensen jo siger, at vi må se på, hvad der kommer af oplysninger, og at der er forskellige oplysninger.
Israel holder jo systematisk journalister væk.
Altså, journalister får jo ikke lov til at rapportere fra Gaza, og al vores information fra Gaza kommer fra Israel.
Hvad vil hr. Michael Aastrup Jensen gøre i forhold til at forlange, at Israel åbner op for journalister?
Michael Aastrup Jensen (V), 2023-12-07:
Nej, det synes jeg jo ikke der er.
Jeg synes jo, at al krig skal undgås så meget som overhovedet muligt.
Men jeg anerkender, at man som borger, når ens land bliver angrebet så voldsomt af en terrorbevægelse, som Israel gjorde, så har en forventning om, at man skal beskyttes mest muligt, ved at den terrorbevægelse skal bekæmpes mest muligt.
Sascha Faxe (ALT), 2023-12-07:
Jeg deler gerne kilder på den her ekspert bagefter.
Og ja, der er ingen diskussion om, at Hamas har begået krigsforbrydelser, og jeg har ikke hørt nogen som helst sige andet nogen steder.
Men jeg kunne så godt tænke mig at høre, om ordføreren faktisk mener, at der er nogen former for krig, der er mere legitime end andre.
Michael Aastrup Jensen (V), 2023-12-07:
For at tage den første del, som åbenbart ikke var et spørgsmål, men mere en kommentar, først, så vil jeg sige, at det for mig er rigtig vigtigt, at vi går ind og ser på, at Hamas lavede et meget stort terrorangreb, og at det bliver nødt til at blive mødt af et modsvar.
Men jeg anerkender også, som jeg også har sagt tidligere, at jeg er meget nervøs for, at det bare vil gøre, at endnu mere radikaliserede grupper kommer til.
Så vil jeg i forhold til den sidste del af spørgsmålet sige, og det har jeg også sagt til de israelere, som har villet lyttet til mig, at jeg synes, det er vigtigt, at man så meget som overhovedet muligt åbner op, både i forhold til internationale observatører, men selvfølgelig også i forhold til pressen.
Der er selvfølgelig et spørgsmål om sikkerhed osv., og det anerkender jeg, men man må ikke og skal ikke lukke totalt af for en presseadgang og for internationale observatører.
Det er mit klare budskab til israelerne, og det har det været længe.
Rasmus Stoklund (S), 2023-12-08:
Det giver jo en underlig debat, hvis man starter med at tillægge mig noget, jeg ikke har sagt, og så i anden runde beklager, at man har tillagt mig noget, jeg ikke har sagt, og så alligevel bygger lidt videre på noget, jeg ikke har sagt.
Altså, jeg ved ikke rigtig, hvordan jeg skal komme det nærmere end at sige: Jeg er enig med Enhedslisten, som har fremsat en række beslutningsforslag, der behandles i dag, i, at det er meget vigtigt, at der ikke er nogen kvinder, der her føler sig presset til ikke at kontakte myndighederne, fordi de er bange for at skulle forlade Danmark.
Det synes jeg er helt afgørende.
Astrid Carøe (SF), 2023-12-08:
Og jeg beklager, hvis jeg har misforstået ordføreren eller har lagt ordføreren nogle ord i munden.
Men jeg synes bare, det vigtigt at understrege, at det altså ikke er et eller andet problem, vi har fundet på, eller at der ikke findes nogen eksempler.
Der er også 30 kvinder, der ikke har fået den her opholdstilladelse – det viser tallene jo.
Det synes jeg da også er en del.
Så det er bare for understrege, at det altså findes derude, og at det er en reel bekymring blandt både fagfolkene og de kvinder, der bliver udsat for vold.
Rasmus Stoklund (S), 2023-12-08:
Jeg er i tvivl om, om jeg er udsat for stråmandsmageri, eller om der er tale om dårlig hørelse, for jeg har ikke sagt, at der ikke er kvinder, der ikke tør have tage på krisecenter.
Jeg har sagt, at jeg ikke kender til en lang række eksempler på kvinder, som ikke tør benytte sig af den her hotline, eller som har store problemer med at blive i Danmark, fordi der er det her dokumentationskrav.
Det er det, jeg har sagt.
Astrid Carøe (SF), 2023-12-08:
Tak for det.
Jeg blev lidt overrasket, da ordføreren sagde, at der ikke er eksempler på kvinder, der siger, at de ikke tør at tage på krisecenter, for det er simpelt hen ikke rigtigt.
Det oplever kvindekrisecentrene tit, og jeg vil opfordre ordføreren til at tage på besøg hos f.eks. Danner, for de møder kvinder, der spørger: Er det sikkert for mig at gå fra min mand, eller risikerer jeg at blive smidt hjem til et land, der ikke accepterer skilsmisse, med de konsekvenser, det kan have?
Og så kan Danner ikke med ro i stemmen sige, at det skal de ikke være bange for, for der er risiko for ikke at få lov til at beholde sin opholdstilladelse.
Så jeg vil opfordre ordføreren til f.eks. at tage ud og besøge Danner og høre om deres erfaringer med det her.
For det er et reelt problem, og det er også det, Institut for Menneskerettigheder siger.
Rasmus Stoklund (S), 2023-12-08:
Jeg er ikke bekendt med, at de er en hæmsko.
Det er jo ikke sådan, at der er en masse sager, hvor kvinder står og siger: Vi har ikke fået hjælp, fordi der var et dokumentationskrav.
Nu har vi både den her hotline, og vi har vejledningsindsatsen på krisecentrene.
Så synes jeg da i øvrigt, at det, der måske er det gode ved nu at få rejst debatten her – og det er klart, at det altid er lidt bedre, hvis det kommer bredere ud end i Folketingssalen, for nogle gange kan ting, der foregår herinde, næsten være som hemmeligheder – og det, der måske næsten er det vigtigste, ved at Enhedslisten bringer den her debat frem endnu en gang, er, at vi får skabt opmærksomhed omkring, at der er den her lovgivning, som beskytter de her kvinder.
For der skal selvfølgelig ikke være kvinder, der går rundt med en frygt for at blive smidt ud, hvis de siger fra over for vold i deres forhold.
Rosa Lund (EL), 2023-12-08:
Nu hørte vi lige ministeren sige før, at både integrationskravet og dokumentationskravet alligevel ikke rigtig bliver brugt.
Hvorfor skal vi så have dem?
Det er tydeligvis en hæmsko for, at de her kvinder kan få deres egen opholdstilladelse og komme ud af det her voldelige parforhold.
Det er bare for at sige, at et råd til Socialdemokratiet ville være, at jeres egen udlændingepolitik ikke skal spænde ben for at hjælpe de mennesker, som vi faktisk alle sammen gerne vil hjælpe.
Rasmus Stoklund (S), 2023-12-08:
Jeg synes faktisk, at det er godt, at vi derfor både har en hotline og en vejledningsindsats på krisecentrene, hvor mange af de kvinder, som rammes af det her fra voldelige ægtemænd eller partnere, opholder sig.
De har altså adgang til enten via telefon eller via ophold på et krisecenter at få vejledning om, hvordan de kan få hjælp.
For selvfølgelig er det et problem, hvis der er nogle, der ikke tør henvende sig.
Men jeg mener omvendt også, at der er en reel risiko for misbrug af de her bestemmelser, hvis der ikke er noget dokumentationskrav.
Astrid Carøe (SF), 2023-12-08:
Jeg er sådan set enig med ordføreren så langt, at der også foregår negativ social kontrol blandt andre grupper, altså blandt folk, der har en opholdstilladelse i Danmark.
Det tror jeg ordføreren har ret i.
Men når man snakker med organisationerne, der arbejder med negativ social kontrol, også på nogle af de områder, som ordføreren nævner, f.eks. Søstre mod vold og kontrol, nævner de faktisk det her som et af de steder, hvor det er vigtigt at sætte ind.
Rosa Lund (EL), 2023-12-08:
Så har vi jo i hvert fald, kan man sige, bedre mulighed for at diskutere ud fra de samme tal og så se, om ikke også det er nødvendigt at ændre nogle ting her.
Jeg vil gerne spørge Socialdemokratiets ordfører, om ikke det er et problem, at vi nu har lavet et regelsæt, som betyder, at man skal dokumentere noget, som de fleste, der er voldsudsatte, faktisk ikke tør dokumentere, fordi man ikke er sikker på, at man kan få en opholdstilladelse?
Derfor tør man ikke gå til myndighederne.
Peter Skaarup (DD), 2023-12-08:
Jeg vil lægge mig lidt op ad det, som også ministeren sagde her, for jeg mener ikke, at de to ting udelukker hinanden.
Vi skal selvfølgelig hjælpe kvinder og andre, der udsættes for social kontrol, men nu snakker vi jo her om en lille del af de kvinder, hvis det er.
Tit er det jo kvinder, der måske har boet i Danmark hele deres liv, ikke er blevet familiesammenført, men er vokset op i Danmark og er børn af nogle, der er kommet til Danmark for mange år siden, men hvor man stadig væk trives i de her parallelsamfund.
Og som man også kan se af nogle af de ting, der i dag i medierne er kommet frem fra Aarhus, er det desværre sådan, at det er nogle specielle familier, der står bag omfattende social kontrol, og det gælder også kriminalitet og andre dårligdomme, som fører de familier ud i noget skidt, og lige præcis dér vil vi gerne gøre en stærkere indsats.
Det kan være at tvangsfjerne, det kan være, at der skal gives nogle bedre redskaber til kommunerne og politiet, så vi skal altså nå hele vejen rundt.
Så jeg synes i virkeligheden, at det er to forskellige ting, vi snakker om.
Astrid Carøe (SF), 2023-12-08:
Tak for det.
Der er noget, der nogle gange undrer mig med Danmarksdemokraterne.
Det er jo ikke så tit, jeg deltager i debatter på udlændingeområdet, men jeg har tit debatter med ordførerens kollega Susie Jessen på ligestillingsområdet, og noget af det, hun altid nævner, når vi snakker ligestilling, og som jeg også personligt synes er enormt vigtigt, er negativ social kontrol og bekæmpelse af det, og der har vi faktisk en fælles sag der.
Derfor kan det godt ærgre mig lidt, at Danmarksdemokraterne, når vi kommer herover, ikke vil bakke op om de her beslutningsforslag.
Så det, jeg bare vil høre ordføreren om, er: Hvad tænker man så der skal gøres for de her kvinder, som er udsat for negativ social kontrol og vold i hjemmet, hvis ikke man har noget imod at fratage dem deres opholdstilladelse?